En chauffør blev ramt af flere tons jern, da lasten faldt af en kran ved et landbrug i Ørsø.

Det var chaufføren selv, der var i stand til at ringe 112 og fortælle, at han var fastklemt under de mange tons jern. Manden nåede at fortælle, at han var alene på stedet og opgive adressen. Straks efter blev forbindelsen afbrudt. Redningsmandskabet fra Brønderslev Brandvæsen var hurtigt fremme og kunne konstatere, at manden var kommet fri, men assisterede ambulancefolkene med at få stabiliseret den uheldige chauffør. Det fortæller indsatsleder Jørgen Pedersen fra Brønderslev Brandvæsen. Den 46-årige chauffør er tilsyneladende sluppet heldigt fra ulykken, men er bragt til behandling på Aalborg Universitetshospital. Arbejdstilsynet er tilkaldt og skal nu hjælpe politiet med at klarlægge årsagen til ulykken.